五言贈别博明二古
作者：沈遼
朝代：宋

paragraphs: 三年客零陵，所得惟二古。
彼室雖屢空，髙誼詒先矩。
顧我被遷斥，數過南山塢。
攘臂豈無人，久要何足數。
君無一樽酒，我無一柈黍。
相見動移晷，不及市朝語。
博古練世故，黑白誰敢侮。
明古喜方術，虚懷安疾苦。
古人處其道，足以察臧否。
何用輕薄兒，口舌賣州府。
度直始詩書，襟靈各翹楚。
陰德有陽報，終當大門户。
老夫趣北歸，顧予求所處。
昏悖何可言，愧汗欲如雨。
詩人慎加飡，斯意亦可取。
不忘雙鯉魚，遥想瀟湘渚。